สังคมข่าวหุ้น
*ตลาดหุ้นสัปดาห์นี้ การเมืองในประเทศยังร้อนแรง พร้อมติดตามมาตรการกระตุ้นเศรษฐกิจในประเทศเพิ่มเติม หลังจากนายกฯตู่พบผู้ประกอบการอสังหาฯและกลุ่มห้างสรรพสินค้า ขณะที่สถานการณ์โควิด-19 ในประเทศเริ่มกลับมาน่าเป็นห่วง หลังพบผู้ติดเชื้อในประเทศ รวมทั้งการเจรจาการค้าระหว่างสหรัฐฯและจีนที่ยังไม่สะเด็ดน้ำ แนวรับ 1,300 จุด แนวต้าน 1,325 จุด
7 ก.ย. 2563

เกียรติก้อง ว่องไวยากร
*ตลาดหุ้นสัปดาห์นี้ การเมืองในประเทศยังร้อนแรง พร้อมติดตามมาตรการกระตุ้นเศรษฐกิจในประเทศเพิ่มเติม หลังจากนายกฯตู่พบผู้ประกอบการอสังหาฯและกลุ่มห้างสรรพสินค้า ขณะที่สถานการณ์โควิด-19 ในประเทศเริ่มกลับมาน่าเป็นห่วง หลังพบผู้ติดเชื้อในประเทศ รวมทั้งการเจรจาการค้าระหว่างสหรัฐฯและจีนที่ยังไม่สะเด็ดน้ำ แนวรับ 1,300 จุด แนวต้าน 1,325 จุด
*ประทีป ตั้งมติธรรม ประธานกรรมการบริหาร บมจ.ศุภาลัย (SPALI) ในฐานะนายกกิตติมศักดิ์สมาคมอาคารชุดไทย เข้าพบพล.อ.ประยุทธ์ จันทร์โอชา นายกรัฐมนตรี และ รมว.กลาโหม งานนี้ขอผ่อนปรนมาตรการ LTV ขยายเกณฑ์การลดค่าธรรมเนียมโอน/จดจำนอง จากบ้านราคาไม่เกิน 3 ล้านบาท เป็น 5 ล้านบาท และผ่อนปรนการยื่นรายงานผลกระทบด้านสิ่งแวดล้อม (EIA) เอกชนมองแม้ไม่ได้ทั้งหมดแต่ได้บ้างก็ยังดี กลุ่มอสังหาฯครึ่งปีหลังจะได้ลืมตาอ้าปากกับเขาบ้าง
*ณ เวลานี้ SCM หุ้นน้องใหม่ป้ายแดง ผู้นำธุรกิจผลิตภัณฑ์เสริมอาหารและผลิตภัณฑ์อุปโภคบริโภคที่จัดจำหน่ายในรูปแบบ Network Marketing แบรนด์ไทยแห่งแรกที่เข้าระดมทุนในตลาดหลักทรัพย์แห่งประเทศไทย (SET) กำหนดเข้าเทรดในวันที่ 8 กันยายนนี้ กระแสตอบรับมาแรงสุด ๆ โบรกฯ เคาะราคาเป้าหมาย 2.60-2.92 บาท/หุ้น มีอัพไซด์เพียบ เมื่อเปรียบเทียบกับราคาไอพีโอที่ 1.90 บาท/หุ้น มองธุรกิจมีโอกาสเติบโต คาดการณ์กำไร 3 ปีข้างหน้าโตเฉลี่ย 24% ต่อปี แถมเทรดที่ P/E ต่ำกว่า Peer
*วุฒิชัย สิทธิปรีดานันท์ รองกรรมการผู้จัดการอาวุโส ด้านความรับผิดชอบต่อสังคมและการพัฒนาอย่างยั่งยืน บมจ.เจริญโภคภัณฑ์อาหาร (CPF) สนับสนุนธุรกิจตามแนวคิด “เศรษฐกิจหมุนเวียน” เพื่อให้เกิดการใช้ทรัพยากรอย่างคุ้มค่าตลอดห่วงโซ่การผลิต เช่น นำชิ้นเนื้อขนาดเล็กจากกระบวนการผลิตไปพัฒนาเป็นผลิตภัณฑ์ใหม่เพื่อเพิ่มมูลค่า การใช้ระบบหมุนเวียนน้ำในการทำฟาร์มกุ้งโดยไม่ปล่อยน้ำออกสู่แหล่งน้ำธรรมชาติ และการใช้พลังงานหมุนเวียน 3 ประเภท คือ พลังงานจากชีวมวล พลังงานจากก๊าซชีวภาพ (Biogas) และพลังงานแสงอาทิตย์ (Solar Cell) ซึ่งเป็นพลังงานทดแทนที่เป็นมิตรต่อสิ่งแวดล้อม ช่วยลดการใช้พลังงานจากไฟฟ้าและน้ำมัน ….. เห็นแบบนี้ไม่ต้องห่วงวันเทรด แซ่บ-ซี๊ดส์ส์ส์ แน่นอนจ้า
*บมจ.เพซ ดีเวลลอปเมนท์ คอร์ปอเรชั่น (PACE) อยู่ระหว่างขั้นตอนการยื่นแผนฟื้นฟูกิจการต่อศาลล้มละลาย ซึ่งศาลได้นัดสืบพยานในช่วงวันที่ 16 ก.ย.-2 ต.ค. 63 เพื่อชี้แจงข้อมูลต่าง ๆ ตามแผนฟื้นฟูกิจการให้แก่เจ้าหนี้ได้ทราบอีกครั้ง เพื่อไกล่เกลี่ยและทำความเข้าใจกับเจ้าหนี้ที่เกี่ยวข้อง
*เอไอเอส จับมือ บริษัท กันกุลเอ็นจิเนียริ่ง จำกัด (มหาชน) ผู้นำด้านธุรกิจพลังงานทดแทนแบบครบวงจร และ บริษัท เอสซีบี เท็นเอ็กซ์ จำกัด บริษัทโฮลดิ้งคอมพานีในเครือธนาคารไทยพาณิชย์ เดินหน้าโครงการนำร่อง (Sandbox) ในการพัฒนาแพลตฟอร์มซื้อขายพลังงาน PEER-TO-PEER ENERGY TRADING PLATFORM เพื่อสนับสนุนให้คนไทยเข้าถึงการใช้พลังงานสะอาด ราคาถูก ครั้งแรกในไทย
*ธิติพัฒน์ นานานุกูล ผู้ช่วยกรรมการผู้จัดการ สายงานการเงินและบัญชี บมจ.ซีเค พาวเวอร์ (CKP) เผยบริษัทเตรียมวงเงิน 44,600 ล้านบาท เพื่อนำไปใช้ลงทุนโครงการโรงไฟฟ้าพลังงานน้ำในสปป.ลาว ขนาดกำลังการผลิต 1-1.5 พันเมกะวัตต์ ซึ่งขณะนี้อยู่ระหว่างเจรจากับทางการ สปป.ลาว  รวมทั้งเตรียมขยายการลงทุนโรงไฟฟ้าพลังงานแสงอาทิตย์ (โซลาร์) มีแผนขยายปีละ 5-10 เมกะวัตต์